Kampsbaai-moordsaak uitgestel | Maroela Media
Die saak sloer en ŉ Spaanse tolk en die prokureur vir die verdediging raak al hoe meer gefrustreerd.
Diego Novella sou na verwagting in hof 16 in die Kaapstad voor landdros Grant Engel verskyn, maar hy is eers net voor middagete uit die aanhoudingselle gebring.
Hy is in Julie in hegtenis geneem in verband met die seksuele aanranding en moord op Gabriela Kabrins Alban tydens ŉ orgie by hul vyfster boetiekhotel in Kampsbaai waar dwelmmiddels misbruik is.
Novella is glo op Kampsbaai se strand gevind waar hy halfkaal rondgeloop het.
Daar word wyd berig dat ŉ groot hoeveelheid kokaïen en ŉ bebloede krultang op die toneel gevind is, maar hierdie inligting moet nog in die hof bevestig word.
Die verdediging het in Augustus versoek dat Novella vir 30 dae onder psigiatriese waarneming geplaas word, maar Valkenberg- psigiatriese hospitaal se waglys is lank en prokureur William Booth het gesê sy kliënt is nommer 67 of 68 op die lys.
Novella bly intussen in die hospitaalvleuel van Pollsmoor-gevangenis totdat ŉ bed beskikbaar is.
Die Spaanse tolk, Marta Behar, het haar frustrasie uitgespreek oor die vertraging. Sy het twee jaar gelede uitgetree as tolk in die hof, maar is spesifiek versoek om terug te keer, weens die erns van die misdryf.